देश में एक दिन में आए 17 हज़ार से ज्यादा कोरोना मरीज, अबतक 15301 की मौत
By एशियाविल डेस्क • 26/06/2020 at 9:54AM
देश में कंफर्म मामलों की कुल संख्या 4 लाख 90 हजार के पार हो गई है. इसमें से 1.89 लाख एक्टिव केस हैं और 2.85 लाख लोग ठीक हो चुके हैं. अब तक 15 हजार से ज्यादा लोगों की मौत हो चुकी है.
भारत में कोरोनावायरस संक्रमित मामलों की संख्या तेज़ी से बढ़ रही है. तमाम कोशिशों के बावजूद देश में कोरोना के मामलों में कमी नहीं आ रही है. देश में एक बार फिर 24 घंटे में कोरोना वायरस के नए मामलों का रिकॉर्ड टूट गया है. में एक बार फिर 24 घंटे में कोरोना वायरस के नए मामलों का रिकॉर्ड टूट गया है. यह 24 घंटों में आए अब तक के सबसे ज्यादा मामले हैं.
शुक्रवार को स्वास्थ्य मंत्रालय द्वारा आंकड़ों के मुताबिक देश में कोरोना के अब तक कुल 4 लाख 90 हज़ार 401 पॉजिटीव मामले सामने आ चुके हैं. वहीं मृतकों की संख्या 15 हज़ार 301 के आंकड़े पर पहुंच गई है. इसके अलावा 2 लाख 85 हज़ार 637 मरीज इस ख़तरनाक वायरस को हराने में कामयाब रहे हैं. रिकवरी रेट के आंकड़े में सुधार देखने को मिला है. यह 58.24 फीसदी पर पहुंच गया है.
वहीं ICMR के मुताबिक देश में अब तक 77 लाख 76 हज़ार 228 लोगों का कोरोना टेस्ट हो चुका है. वहीं पिछले 24 घंटे में यानी 25 जून को कोरोना का टेस्ट 2,15,446 हुए हैं. 24 घंटों के दौरान हुए यह सबसे ज्यादा टेस्ट हैं. पॉजिटिविटी रेट 8.02 फीसदी पर पहुंच चुका है.
महाराष्ट्र: गुरुवार को कोरोना संक्रमण के आंकड़ों ने महाराष्ट्र में पिछले सभी रिकॉर्ड तोड़ एक नया रिकॉर्ड बनाया. गुरुवार को राज्य में कोरोना के रिकॉर्ड 4,841 नए मामले सामने आए. एक दिन में कोरोना पॉजिटिव मामलों की यह सर्वाधिक संख्या है. इससे पहले कभी भी एक दिन में कोरोना के इतने मामले नहीं आए थे. इसके साथ ही प्रदेश में कोरोना संक्रमितों की संख्या बढ़कर 1 लाख 47 हज़ार 741 हो गई है.
वहीं गुरुवार को कोरोना वायरस की वजह से 192 लोगों की मौत की खबर आई. इनमें से 109 लोगों की मौत पिछले 48 घंटे में हुई है जबकि अन्य 43 लोगों की मौत उससे पहले हुई है. महाराष्ट्र में कोरोना से मरने वाले मरीजों की कुल संख्या बढ़कर अब 6931 हो गई है.
वहीं मुंबई में बीते 24 घंटे में मुंबई में 1350 कोरोना के केस सामने आए. यहां पर कोरोना मरीजों की कुल संख्या बढ़कर 70,878 हो गई है. जबकि 4,062 लोगों की अब तक मौत हो चुकी है. हालांकि 50 प्रतिशत से अधिक लोग ठीक होकर घर वापस लौटे हैं. फिलहाल 27,659 कोरोना मरीजों का इलाज चल रहा है.
महाराष्ट्र में अभी भी 63,342 मरीजों का इलाज चल रहा है जबकि 77,453 लोग ठीक होकर घर वापस लौट चुके हैं. इनमें से 3661 मरीज गुरुवार को अस्पताल से डिस्चार्ज हुए हैं.
दिल्ली: देश की राजधानी दिल्ली में कोरोना वायरस अब भयावह रूप ले रहा है. गुरुवार को एक ही दिन में कोरोना के 3390 मरीज सामने आए. जिसके बाद दिल्ली में अब कोरोना के कुल मरीजों की संख्या 78,780 हो गई है. वहीं गुरुवार को दिल्ली में कोरोना के कुल 64 मरीजों की मौत हो गई. दिल्ली में अबतक कोरोना के कुल 2429 मरीजों की जान जा चुकी है. राजधानी दिल्ली में अबतक 44,765 कोरोना मरीज रिकवर हो चुके हैं.
दिल्ली में पिछले एक हफ्ते में 6 दिन रोजाना करीब 3,000 नए मामले सामने आ रहे हैं. वहीं गुरुवार को दिल्ली में 17,305 कोरोना सैंपल की जांच की गई है. इसके साथ ही दिल्ली में अब तक 4,38,012 कोविड-19 सैंपल की जांच की जा चुकी है, जो प्रति 10 लाख आबादी पर 23,053 है.
तमिलनाडु: दिल्ली के बाद तमिलनाडु में कोरोना संक्रमितों का आंकड़ा 70 हज़ार के पार पहुंच गया है. गुरुवार को राज्य में कोविड-19 के 3,509 नए मामले सामने आए जो एक दिन में अब तक सामने आए संक्रमण के सबसे ज्यादा मामले हैं. इस दौरान कोरोना से 45 और लोगों की मौत हो गई. राज्य में अब संक्रमण के कुल मामलों की संख्या 70,977 हो गई है. वहीं मृतकों की संख्या 911 हो गई है.
गुरुवार को संक्रमण के सामने आए नए मामलों में से 1,834 मामले चेन्नई से हैं, जो कि राजधानी में एक दिन में आए सर्वाधिक मामले हैं. राज्य में संक्रमण के कुल 70,977 मामलों में से राजधानी चेन्नई में 47,650 मामले हैं.
इसके अलावा गुजरात में कोरोना संक्रमितों की संख्या 29,520 हो गई, जबकि अबतक कोरोना से 1753 लोगों की मौत हो चुकी है. वहीं उत्तर प्रदेश में कोरोना वायरस से संक्रमित मरीजों का आंकड़ा 20 हज़ार के पार पहुंच गया है. उत्तर प्रदेश में अबतक 20,193 कोरोना मरीज सामने आ चुके है, वहीं राज्य में अबतक 611 लोगों की मौत हो चुकी है.
इसके अलावा हरियाणा कोरोना संक्रमण लगातार बढ़ रहा है. हरियाणा में कोरोना के 12,463 मरीज सामने आ चुके हैं, वहीं अबतक 198 लोगों की मौत हो चुकी है. बिहार में भी कोरोना संक्रमण पैर पसार रहा है. राज्य में अभी तक 8473 कोरोना मरीज है, वहीं अबतक 57 लोगों ने कोरोना से दम तोड़ दिया है.